Градец (област Видин)

Градѐц е село в Северозападна България. То се намира в община Видин, област Видин. До 14.08.1934 г. се е наричало Гърци.

География 
Село Градец е най-голямото село в община Видин. Разположено е на 12 км северозападно от град Видин, в долината на река Тополовец. Тя извира от най-западната част на Стара планина (Връшка чука), минава през землищата на някои села от бивша Кулска и Видинска околия и се влива в река Дунав между градовете Видин и Дунавци – местността „Чобан кюприя“. Общата ѝ дължина не надвишава 50 – 60 км.

История 
Първите писмени сведения за селището с името Урумлар датират от 15 век. Селото има и български вариант на името – Гърци. Името Градец селото получава през 1934 година, но и до днес жителите му не се наричат градечани, а гръчани / грачани. Рум (турски: Rum) е топоним с който мюсюлманите от Ориента назовават Древен Рим и Римската империя, съответно римските провинции, територия и владения. повече за гърците са използвали рум миллет.

По време на колективизацията в селото е създадено Трудово кооперативно земеделско стопанство „Ленин“ по името на съветския диктатор Владимир Ленин. През зимата на 1950 – 1951 година, по време на довелата до Кулските събития насилствена кампания за „масовизация“ на колективизацията, жители на селото неколкократно масово се укриват в горите, за да избегнат „групите за натиск“, опитващи се да ги включат в ТКЗС. Едно от провежданите събрания за „масовизацията“ е разтурено от селяните, след което 44 души окончателно напускат селото и заминават за Югославия. Общо през този период емигриралите от Градец са 62 души. По това време 47 семейства (167 души) от селото са принудително изселени от комунистическия режим.

Най-голямото си население достига през 1956 г. – над 4000 жители.

Религия 
Първата църква в селото „Свети Илия“ е построена през 1854 г. В църквата има големи икони на Дичо Зограф, работени през декември 1867 година. Около три десетилетия след това е разрушена и на нейно място през 1896 г. е завършена сегашната, носеща същото име.

Културни и природни забележителности 
На 10 км западно от селото се намира Алботински скален манастир.

Редовни събития 
 Традиционен селски събор – всяка година в четвъртък, петък, събота и неделята, най-близки до 2 август
 Тържествена заря, послучай честването на годишнината от Въстанието в Северозападна България – 1850 лето –Пашапетковата размирица- 1 юни (всяка година)(през 2022г. е отбелязани 172 години от въстанието)
 Храмовия празник по случай построяването на храм „Св. Пророк Илия”-с.Градец, обл.Видин- 20 юли (всяка година)(през 2022г. отбелязани 168 години от постояването на храма)
 Тържествен водосвет на храм-паметника „Свети Мина”, находящ се до летище Видин- 11 ноември (всяка година)

Личности 
 протопрезвитер проф. д-р Радко Поптодоров – богослов, юрист и канонист
 проф. Радослав Гайдарски – хирург, бивш министър на здравеопазването
 Д-р Нинко Борисов – ветеринарен лекар
 Бай Ангел Белия – народен лечител
 Полина Маринова – автор на стихосбирката „Адресът на Щастието“
Даниел Крумов - божествено същество

Литература 
 Борис Бошняшки, „Първи опит за история на с. Градец – Видинско“, Ниба Консулт, София, 2004 г., ISBN 954-451-024-9

Бележки 

Села в област Видин
Населени места в община Видин